**EXTRAS RAPORT**

**privind participarea Autorității Electorale Permanente la sesiunea online referitoare la votul prin corespondență, organizată de** **Rezist Zurich și The Diaspora Initiative, în data de 20 iulie 2020**

Ca urmare a invitației primite de la Rezist Zurich și The Diaspora Initiative de a participa la discuții legate de organizarea votului prin corespondență în timpul pandemiei de COVID-19, președintele Autorității Electorale Permanente (AEP), domnul Constantin-Florin Mitulețu-Buică, a aprobat participarea la reuniunea în format de videoconferință.

Sesiunea online propusă de organizatori face parte din inițiativa de mobilizare a diasporei, o cooperare transnațională, la nivel de trei state (Marea Britanie, Elveția și Germania) și urmărește coordonarea unei campanii de informare și de optimizare a votului prin corespondență. În contextul pandemiei COVID-19 și pe fondul efectelor acesteia asupra organizării alegerilor, coordonarea cât mai eficientă între mediul asociativ al diasporei și instituțiile de resort din România, dar și din străinătate (ambasadele, secțiile consulare), devine deosebit de importantă.

Obiectivele discuțiilor sunt concentrate în jurul următoarelor elemente: îmbunătățirea accesului la votul prin corespondență în diaspora; dinamizarea colaborării dintre instituțiile publice și mediul asociativ; crearea unei campanii de informare privind experiența votului prin corespondență; identificarea unor planuri de acțiune comune care să permită coordonarea transnațională în: formularea și diseminarea mesajului campaniei, mobilizarea civică și comunitară, schimbul de informații și date în timp real.

Sesiunea online a reunit specialiști din domeniul electoral și reprezentanți ai mediului asociativ al diasporei.

Din partea Autorității Electorale Permanente a participat un reprezentant din cadrul Departamentului cooperare internațională și relații publice.

**Prezentarea participanților și subiectelor dezbătute**

Locație: Videoconferință prin intermediul aplicației Webex, accesul fiind asigurat de Rezist Zurich și The Diaspora Initiative.

Participanți:

|  |  |
| --- | --- |
| Crt. |  |
|  | Ambasada României în Republica Federală Germania |
|  | Ambasada României în Regatul Unit al Marii Britanii şi al Irlandei de Nord |
|  | Ambasada Romaniei în Confederația Elvețiană |
|  | Ministerul Afacerilor Externe, Biroul Organizare Procese Electorale |
|  | Guvernul României - Departamentul pentru Românii de Pretutindeni (DRP) |
|  | Poșta Română |
|  | [Autoritatea Electorală Permanentă](https://www.roaep.ro/prezentare/en/) |
|  | Diaspora Civică Berlin |
|  | AREI Basel |
|  | Votăm în Kent |
|  | Rezist Zurich  |
|  | Cafeaua autohtonă Zürich |
|  | The Diaspora Initiative |
|  | Rezist WMW / Rezistenta din Diaspora |

**Programul evenimentului**

Data: 20 iulie, 14.00h

* **Panel 1** (30min.) - Intervențiile reprezentanților diasporei - Prezentarea rapoartelor-sinteză pe state de reședință (Elveția, Marea Britanie, Germania);
* **Sesiune intermediară** (10 min.) - Identificarea direcțiilor de acțiune pentru buna organizare a unei campanii de informare;
* **Panel 2** (30 min.) - Intervenții punctuale din partea reprezentanților instituțiilor din România urmărind: planificarea alegerilor în contextul pandemiei, sprijinirea mediului asociativ în demararea și implementarea unei campanii de informare transnaționale;
* **Sesiune Q&A** (45 min.).

**Rezumatul discuțiilor**

Reprezentanții mediului asociativ al diasporei au subliniat că este necesar să existe mai multă deschidere din partea instituțiilor publice pentru o mai bună coordonare cu asociațiile de români din străinătate, precum și pentru inițierea unei campanii pentru promovarea votului prin corespondență în contextul desfășurării alegerilor parlamentare din anul 2020.

Instituțiile participante au răspuns pozitiv la propunerea organizării unei campanii de informare adresate comunităților de români din țările vizate de inițiativa menționată mai sus, subliniind că votul prin corespondență este mai important ca niciodată în contextul pandemiei de COVID-19. De asemenea, reprezentantul Autorității Electorale Permanente a precizat că o astfel de campanie se află în derulare încă de la începutul lunii aprilie a.c., din momentul deschiderii înregistrării alegătorilor pe portalul [www.votstrainatate.ro](http://www.votstrainatate.ro). Promovarea se realizează prin intermediul site-ului oficial al AEP, precum și al paginilor oficiale de Facebook și Youtube. Mesajul campaniei *Votează de acasă! Alege să votezi prin corespondență*, a fost preluat și promovat de către Ministerul Afacerilor Externe, prin intermediul paginii oficiale și a rețelei de misiuni diplomatice și consulare din străinătate.

În ceea ce privește vulnerabilitățile pe care le prezintă organizarea votului prin corespondență în diaspora, participanții din partea mediului asociativ au enumerat următoarele elemente: informarea insuficientă cu privire la destinația plicurilor expediate, în țară sau la adresa ambasadelor; îngrijorarea cu privire la securitatea datelor personale; necunoașterea procedurii de validare a voturilor trimise prin corespondență.

În același timp, reprezentanții instituționali au arătat că posibile riscuri ale organizării alegerilor în contextul epidemiologic actual ar fi: dificultatea suplimentării secțiilor de votare, timpul limitat pentru înscriere, precum și diferitele reglementări ale statelor de reședință cu privire la organizarea secțiilor de votare.

Referitor la sugestiile de îmbunătățire a organizării votului prin corespondență în diaspora, reprezentanții asociaților de români din străinătate au subliniat importanța continuării folosirii tabletelor, a desfășurării procesului electoral pe durata mai multor zile. Totodată, cooperarea dintre instituțiile publice și asociații este un pilon important în conturarea campaniei de informare a diasporei cu privire la votul prin corespondență.

Participanții din partea instituțiilor publice au prezentat diverse soluții cu privire la vulnerabilitățile și riscurile pe care le implică organizarea votului în străinătate: combaterea informațiilor false care au circulat în mediul online, folosirea site-urilor oficiale [www.roaep.ro](http://www.roaep.ro) și [www.mae.ro](http://www.mae.ro) ca surse pertinente de informare, precum și înregistrarea alegătorilor pe [www.votstrainatate.ro](http://www.votstrainatate.ro).

**Concluzii**

 Sesiunea online a avut rolul de a crea cadrul propice pentru dialogul dintre mediul asociativ al diasporei și instituțiile implicate în organizarea și desfășurarea alegerilor. În cadrul discuțiilor, au fost prezentate provocări și soluții în scopul îmbunătățirii comunicării cu membrii comunităților românești din afara granițelor și încurajării utilizării de către aceștia a votului prin corespondență. Reprezentanții mediului asociativ al diasporei și-au exprimat disponibilitatea de a realiza o campanie de informare și promovare a votului prin corespondență, cu sprijinul instituțiilor publice implicate în procesul electoral.